b'\n_START_ARTICLE_\nAerostato tenderis\n_START_PARAGRAPH_\nAerostato tenderis (angl. balloon carrier, balloon tender) \xe2\x80\x93 pagalbinis laivas, gabenantis oro balion\xc4\x85 ar kit\xc4\x85 aerostat\xc4\x85 ir paleid\xc5\xbeiantis j\xc4\xaf \xc4\xaf or\xc4\x85, paprastai priri\xc5\xa1t\xc4\x85 virve ar lynu. Tokie laiv\xc5\xb3 aerostatai paprastai b\xc5\xabdavo naudojami steb\xc4\x97jimui._NEWLINE_Aerostat\xc5\xb3 tenderiai buvo statomi XIX a. antroje pus\xc4\x97je ir XX a. prad\xc5\xbeioje kaip priemon\xc4\x97 aplinkiniams vandenims ap\xc5\xbevelgti. Pirm\xc4\x85 XX a. de\xc5\xa1imtmet\xc4\xaf aerostat\xc5\xb3 tenderiai tapo standartiniais karinio j\xc5\xabr\xc5\xb3 laivyno laivais, ta\xc4\x8diau netrukus, Pirmojo pasaulinio karo prad\xc5\xbeioje, juos \xc4\x97m\xc4\x97 i\xc5\xa1stumti vandens l\xc4\x97ktuv\xc5\xb3 tenderiai (angl. seaplane carrier) ir l\xc4\x97ktuvne\xc5\xa1iai.\n_START_SECTION_\nIstorija\n_START_PARAGRAPH_\nPirmas \xc5\xbeinomas oro balion\xc5\xb3 naudojimas i\xc5\xa1 laivo buvo 1849 m. liepos 12 d., kai Austrijos karinis laivas Vulcano paleido kar\xc5\xa1to oro balion\xc4\x85 su \xc5\xbemogumi, kuris tur\xc4\x97jo numesti bomb\xc4\x85 \xc4\xaf Venecij\xc4\x85. Akcija nepavyko d\xc4\x97l nepalankaus v\xc4\x97jo._NEWLINE_V\xc4\x97liau, JAV pilietinio karo metais, \xc5\xa1iaurie\xc4\x8diai dujomis u\xc5\xbepildytus balionus naudojo konfederat\xc5\xb3 pozicij\xc5\xb3 \xc5\xbevalgymui. V\xc4\x97liau karo veiksmai pasislinko \xc4\xaf mi\xc5\xa1kingas Vird\xc5\xbeinijos pusiasalio sritis, kur buvo sunku perve\xc5\xbeti balionus. Tuomet anglies perve\xc5\xbeimo bar\xc5\xbea George Washington Parke Custis buvo perdaryta taip, kad joje tilpt\xc5\xb3 duj\xc5\xb3 generatorius ir pats balionas. I\xc5\xa1 \xc5\xa1io laivo profesorius Thaddeus\xc2\xa0S.\xc2\xa0C.\xc2\xa0Lowe, kuris \xc5\xa1iaurie\xc4\x8di\xc5\xb3 armijos Balion\xc5\xb3 korpuse buvo vyriausiasis aeronautas, pirm\xc4\x85 kart\xc4\x85 pakilo vir\xc5\xa1 Potomako up\xc4\x97s. V\xc4\x97liau \xc4\xaf aerostat\xc5\xb3 tenderius perdar\xc4\x97 daugiau bar\xc5\xbe\xc5\xb3, kad oro balionus b\xc5\xabt\xc5\xb3 galima panaudoti kitose rytin\xc4\x97s JAV dalies up\xc4\x97se. \xc5\xa0ie laivai buvo grynai upiniai, \xc4\xaf j\xc5\xabr\xc4\x85 jie nebuvo i\xc5\xa1plauk\xc4\x99.\n_START_SECTION_\nTipai\n_START_PARAGRAPH_\nPirmojo pasaulinio karo metais aerostat\xc5\xb3 tenderius naudojo D. Britanijos, Pranc\xc5\xabzijos, Vokietijos, Italijos ir Rusijos kariniai j\xc5\xabr\xc5\xb3 laivynai. 10 toki\xc5\xb3 laiv\xc5\xb3 buvo specialiai pastatyti kaip aerostat\xc5\xb3 tenderiai. Karui pasibaigus jie buvo arba i\xc5\xa1braukti i\xc5\xa1 laivyno s\xc4\x85ra\xc5\xa1\xc5\xb3 ar perdirbti \xc4\xaf vandens l\xc4\x97ktuv\xc5\xb3 tenderius.'